চার আধিকারিকের বিরুদ্ধে এফআইআর-এর জন্য সময় দিন, নির্বাচন কমিশনকে বলল নবান্ন

কলকাতা: চার অফিসারকে সাসপেন্ড করলেও তাঁদের বিরুদ্ধে এফআইআর দায়ের না হওয়ায় কমিশনের সন্তুষ্টি নিয়ে প্রশ্ন উঠেছে। ভোটার তালিকায় (Voter List) অবৈধ ভাবে নাম তোলা-সহ একাধিক অনিয়মের অভিযোগে রাজ্যের চার সরকারি অফিসারকে বৃহস্পতিবারই সাসপেন্ড (Suspend) করেছে নবান্ন (Nabanna)। এবার চার আধিকারিকের বিরুদ্ধে FIR-এর জন্য সময় চাইল রাজ্য। জাতীয় নির্বাচন কমিশনকে দেওয়া চিঠিতে এফআইআর করার সময় চেয়েছে রাজ্য সরকার।

রাজ‍্য নির্বাচন কমিশনকে চিঠি দেন মুখ্যসচিব মনোজ পন্থ (Chief Secretary Manoj Pant) । তাতে চার জন অফিসারকে সাসপেন্ড ও বিভাগীয় প্রক্রিয়া সম্পন্ন করার কথা বলা হয়। পাশাপাশি মুখ্যসচিব তাতে জানান, সাসপেন্ড করা হয়েছে।তাঁদের বিরুদ্ধে বিভাগীয় তদন্ত করা হবে। চিঠিতে কোথাও এফআইআর করা হবে না, সেটা বলা হয়নি। সূত্রের খবর, কমিশনের নির্দেশ মেনে তাঁদের বিরুদ্ধে এফআইআর দায়ের করার জন‍্য রাজ্য সরকারের একটু সময় দরকার বলে জানিয়েছেন মুখ্যসচিব। এই চিঠির পর জাতীয় নির্বাচন কমিশনের ফুল বেঞ্চ পরবর্তী দিন কী পদক্ষেপ করে! কলকাতায় নির্বাচন কমিশনের অফিস তথা মুখ্য নির্বাচন আধিকারিকের দফতর সূত্রে বলা হচ্ছে, দিল্লিতে নির্বাচন সদনে কমিশনের ফুল বেঞ্চ বসে সপ্তাহে দু’দিন। সেই ফুল বেঞ্চের সামনে নবান্নের এই রিপোর্ট পেশ হবে। শুক্রবার কোনও ফুলবেঞ্চ বসার কথা ছিল না। এ সপ্তাহে ওয়ার্কিং ডে আর নেই। তাই আগামী সপ্তাহের দিকেই তাকিয়ে থাকবে নবান্ন।